የሱዳን መንግስት 1 ሺ 400 ኢትዮጵያዊያን እስረኞችን መፍታቱ ተገለጸ
የሱዳን መንግስት በተለያዩ እስር ቤቶች የሚገኙ 1ሺ 400 ኢትዮጵያዊያንን መፍታቱ ተገልጿል።ይህ የሆነው ጠቅላይ ሚኒስትር ዶክተር አብይ አህመድ በሱዳን ይፋዊ የስራ ጉብኝት ባደረጉበት ወቅት በሱዳን የታሰሩ ኢትዮጵያዊያንን እንደሚፈቱ ፕሬዝዳንት ኦማር ሐሰን አልበሽር  ቃል በገቡት መሰረት ነው።ዶክተር አብይ አህመድ በሱዳን ሚያዚያ 24 እና 25 ቀን 2010 ዓ.ም ይፋዊ ስራ ጉብኝት ማድረጋቸው ይታወሳል።በወቅቱ ጠቅላይ ሚኒስትር ዶክተር አብይ በተለያዩ ምክንያቶች በሱዳን በእስር ላይ ያሉ ኢትዮጵያዊያን እንዲፈቱ ለፕሬዚዳንት ኦማር ሐሰን አልበሽር ጥያቄ አቅርበዋል።ፕሬዝዳንት አልበሽርም በጠቅላይ ሚኒስትር ዶክተር አብይ ጥያቄ መሰረት ኢትዮጵያዊያኑን እንደሚፈቱ ቃል በገቡት መሰረትም 1 ሺ 400 እስረኞች መፈታታቸው የውጪ ጉዳይ ሚኒስቴር ቃል አቀባይ ጽህፈት ቤት ያገኘነው መረጃ አመላክቷል።